hy hy hy hy hy hy hy hy hy hy hy hy hy hy hy hy en hy hy hy hy hy hy hy hy hy hy hy hy en hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy oc hy hy en hy en hy en hy en hy en hy hy ru en hy hy hy hy hy hy hy hy hy hy hy hy hy hy hy hy hy en hy hy
Շիրակի մարզի նորանշանակ մարզպետ Տիգրան Պետրոսյանն իր աշխատանքային առաջին օրը ծանոթության նպատակով հանդիպեց մարզպետարանի աշխատակազմի հետ, որից հետո  ճեպազրույց ունեցավ մարզային լրագրողների հետ:
Մարզպետը նշեց, որ պատրաստվում է հանդիպումներ ունենալ բոլոր ոլորտների ներկայացուցիչների հետ, գործնական քննարկումներ ունենալ, խոսել ոլորտների տեսլականների, զարգացման ծրագրերի շուրջ՝ այդ թվում նաև ԶԼՄ ներկայացուցիչների հետ:
Հարց հղվեց, թե մինչ իր անունը շրջանառվում էր՝ որպես մարզպետի թեկնածու, զուգահեռ շրջանառվում էր նաև Ղարիբ Հարությունյանի անունը՝ որպես փոխմարզպետի, մինչդեռ վերջերս «Գյումրին առանց տնակների» հիմնադրամի տնօրենի կողմից լուրջ մեղադրանքներ հնչեցին Հարությունյանի հասցեին: «Ես կարծում եմ, պետք է սպասենք, որ հիմնադրամն ինքն իր խնդիրները լուծի, նոր համապատասխան գնահատականներ հնչեցվեն, պետք է սպասենք: Իսկ ինչ մնում է մարզպետարանում կադրային հարցերին, ապա այս փուլում դեռ ոչինչ չեմ կարող ասել, դա ինքնանպատակ չէ, եթե փոփոխոթւյունների ենք գնալու, նոր միայն եղած պոտենցիալը կգնահատվի, ավտոմատ որոշումներ կայացնելը ճիշտ չէ»: Մարզպետը հավելեց, որ եթե մարզպետարանում արդեն իսկ կա ձևավորված ուժեղ կառույց, ապա այդ ոլորտում խորհրդականի կամ օգնականի անհրաժեշտություն չի լինի:
Ծառայողական մեքենայո՞վ, թե՞ ոտքով կգա աշխատանքի, մարզպետը ներկայացրեց, որ բավական հեռու է բնակվում (Մսի կոմբինատ թաղամասում), այնպես որ, ստիպված կլինի օգտվել ծառայողական մեքենայից, իսկ լավ եղանակներին միգուցե առողջ ապրելակերպին համահունչ՝ ոտքով կգա: Նաև ներկայացրեց, թե ինչ ունի. նշեց, որ դեռ նախորդ տարի նախատեսել էին հիպոթեքային վարկով տուն գնել, դրա նպատակով ունեն որոշակի կուտակած գումար: Ունի անձնական օգտագործման «Toyota » մակնիշի ավտոմեքենա, որը նոր չէ, շուրջ 10 տարվա է։
«Շրջապատը» հաշվի առնելով մարզպետի՝ էքստրեմալ սպորտաձևերի հանդեպ ունեցած սերը, հարցրեց՝ ինչպիսի՞ էքստրեմալ ցնցումների սպասենք: «Կլինեն էքստրեմալ դրական ցնցումներ: Եթե ուզում ենք փոփոխություններ, պիտի փոխվենք բոլորս՝ թե որպես քաղաքացի, թե որպես հարկատու»,- պատասխանեց մարզպետը:
Հ.Գ. ԱԺ արտահերթ ընտրություններում Շիրակի մարզում Տիգրան Պետրոսյանը ստացել էր 4541 քվե՝ «Իմ քայլը» թիմում գրավելով 4-րդ հորիզոնականը: Որպես պատգամավորության թեկնածու, քվեաթերթիկում լինելով ցուցակի 10-րդ համարը, կարգախոս էին ընտրել՝ «Դուզ 10-ին»… Այնպես որ՝  «Դուզ 10-ը» մարզի 10-րդ մարզպետն է:
Ծնվել է 1979թ. մարտի 11-ին, քաղաք Գյումրի:
1996թ. ավարտել է Գյումրու Ղևոնդ Ալիշանի անվան թիվ 8 միջնակարգ դպրոցը: 1996-2004թթ. սովորել և ավարտել է Հայաստանի Ազգային Պոլիտեխնիկական Համալսարանը «Կենսաբժշկական սարքեր, սարքավորումներ և համակարգեր» մասնագիտությամբ:
2005թ. պաշտպանել է գիտական թեզը. տեխնիկական գիտությունների թեկնածու է։
2016-2017թթ. մասնակցել է Կարիտաս Եվրոպա Ակադեմիայի (Բրյուսել) «Շահերի պաշտպանությունը և լոբբինգը տեղական, ազգային և ԵՄ մակարդակներում» ուսումնական դասընթացին:
1998-2000թթ. ՀԱՊՀ Գյումրու մասնաճյուղում համակարգչային կուրսերի դասընթացավար:
2003-2013թթ. Շանթ ՀՌԸ «Ով է ուզում դառնալ միլիոնատեր» հեռուստախաղի խմբագիր (2005-2008 թթ. դադարով):
2002-2017թթ. դասախոսել է Հայաստանի Ազգային Պոլիտեխնիկական Համալսարանի Գյումրու մասնաճյուղում:
2013-2016թթ. «Հայկական Կարիտաս» բարեսիրական ՀԿ-ի «Էմիլի Արեգակ» հաշմանդամություն ունեցող երեխաների ցերեկային խնամքի կենտրոնի կառուցապատման ծրագրի համակարգող:
2014թ.-ից «Հայկական Կարիտաս» բարեսիրական ՀԿ-ի շահերի պաշտպանության և լոբբինգի պատասխանատու:
2018թ.-ից դասախոսում է Շիրակի Պետական Համալսարանում։
2019 թվականի փետրվարի 6-ից ՀՀ Շիրակի մարզպետ:
ՀԱՍԱՐԱԿԱԿԱՆ ԵՎ ՀԱՆՐԱՅԻՆ ԳՈՐԾՈՒՆԵՈՒԹՅՈՒՆ
1998թ.-ից «Արամազդ» ինտելեկտուալ ակումբի անդամ։
2002-2005 թթ. «ՀԱՊՀ Ինտելեկտուալ ակումբ»-ի հիմնադիր նախագահ։
2005թ. ՀԱՊՀ Ուսանողական խորհրդի պատվավոր անդամ:
2006-2013թթ. մի շարք տեղական ՀԿ-ներում իրականացրել է տարբեր ծրագրային գործառույթներ։
2012-2014թթ. ՀՀ Սպորտի և երիտասարդության նախարարության «Երիտասարդական միջոցառումների իրականացման» ՊՈԱԿ-ի առցանց դրամաշնորհների համակարգի փորձագետ։
2012թ.-ից «Կայտբորդինգի Զարգացման Կենտրոն» ՀԿ-ի հիմնադիր նախագահ։
2014-2015թթ. Գյումրիում հաշմանդամություն ունեցող անձանց հիմնախնդիրներով զբաղվող կազմակերպությունների ցանցի համակարգող։
2015-2016թթ. «Գյումրին Առանց Տնակների» հիմնադրամի խորհրդի անդամ:
2016թ.-ից «Տարեցների Պաշտպանության Ցանց»-ի խորհրդի անդամ։
2016թ.-ից «Երեխաների Պաշտպանության Ցանց» ՀԿ-ի խորհրդի անդամ։
2016թ.-ից ՀՀ Աշխատանքի և սոցիալական հարցերի նախարարին կից հասարակական խորհրդի անդամ։
2016թ.-ից «Կոմպասս» գիտահետազոտական, կրթական և խորհրդատվական կենտրոն» ՀԿ խորհրդի անդամ։
Ամուսնացած է, ունի երկու դուստր:
Զինապարտ է, չի ծառայել: Անկուսակցական է։
«Տիկնիկայինը կարողանում է ներթափանցել երեխայի ներաշխարհ»
Արթուր Ալեքսանյանը աշխարհի քառակի չեմպիոն
«Մեր թիմում ամեն մեկը պետք է փոփոխություն բերի եւ արդյունք ապահովի»
Երեք առաջնախաղ 157-րդ թատերաշրջանում
ՀՀ, Գյումրի, Իսահակյան փ., 76
(+374 312) 6 72 56
«Տիկնիկայինը կարողանում է ներթափանցել երեխայի ներաշխարհ»
Արթուր Ալեքսանյանը աշխարհի քառակի չեմպիոն
«Մեր թիմում ամեն մեկը պետք է փոփոխություն բերի եւ արդյունք ապահովի»
Երեք առաջնախաղ 157-րդ թատերաշրջանում
Մեջբերումներ անելիս ակտիվ հղումը shrjapat.am- ին պարտադիր է: Կայքում արտահայտված կարծիքները պարտադիր չէ, որ համընկնեն կայքի խմբագրության տեսակետի հետ:
Գովզդների բովանդակության համար կայքը պատասխանատվություն չի կրում: